
Az európai labdarúgó kupasorozatok és a top bajnokságok statisztikai adatainak összehasonlítása

Kutatásomban először is olyan könnyen mérhető, egyszerű leíró mutatókat kerestem, amelyek valóban hatással vannak egy adott együttes sikerességére. Számos kimutatás és kutatás tanulmányozása után így esett a választásom végül a labdabirtoklásra, a passzok számára, a passzhatékonyságra, a gólok számára és a kapura lövések számára. Ezen teljesítménymutatók függvényében végeztem különböző vizsgálatokat az elmúlt tíz szezon (2013-2023) európai topcsapatain, tehát azokon a klubokon, amelyek egy évben a hazai pontvadászat mellett a Bajnokok Ligájában vagy az Európa Ligában is szerepeltek. Különféle tanulmányokból kiindulva három hipotézist állítottam fel. Első hipotézisemben a csapatok hazai és nemzetközi bajnokságban mutatott teljesítményét vizsgáltam az előbb említett változókban és azt feltételeztem, hogy a klubok hazájuk bajnokságában jobb mutatókat produkálnak, mint az európai kupaporondon. Ez a feltételezésem részben be is igazolódott, hiszen vizsgálataim kimutatták, hogy az együttesek a labdabirtoklásban, a gólok számában és a kapura lövések számában is szignifikánsan jobban teljesítettek a saját nemzeti bajnokságukban. Második hipotézisemben azt állítottam, hogy az Európa Ligát megnyerő csapatok a következő idényben a Bajnokok Ligájában minden mutatóban visszaesést produkálnak. Eredményeimből kiderült, hogy az elemzett együttesek a gólok számában és a kapura lövések számában valóban számottevően rosszabbul teljesítettek az Európa Liga-győzelmük után a Bajnokok Ligájában, tehát ez a hipotézisen is részben igaznak bizonyult. Harmadik hipotézisemben pedig azt feltételeztem, hogy az angol és spanyol első osztály általam elemzett klubjai a vizsgált teljesítménymutatókban szignifikánsan jobban teljesítenek a német, olasz és francia élvonal csapatainál saját nemzeti bajnokságukban, azonban ezt az összefüggést a statisztikai elemzéseim egyértelműen cáfolták, így harmadik hipotézisem nem igazolódott be. Vizsgálataim során szerettem volna átfogóbban elemezni az európai topcsapatokat, összevetni a különböző sorozatokban mutatott teljesítményüket és egymáshoz képest is jobban megvizsgálni őket.



